สวัสดีค่ะ ดิฉันให้นมลูกทั้งเข้าเต้า และปั๊ม ตั้งแต่คลอด(คลอดธรรมชาติ) ตอนนี้ลูกครบ 8 เดือนแล้ว ยังให้นมปกติ แต่ประจำเดือนยังไม่มา และ 2 อาทิตย์ล่าสุดมีตกขาวมากและสีเข้ม (เหลือง) และปัจสาวะกลิ่นแรงกว่าปกติ ผิดปกติหรือไม่คะ
สวัสดีค่ะ หากหลังคลอดไม่ได้ให้นมลูก ระยะเวลาที่จะเกิดการตกไข่และมีโอกาสตั้งครรภ์ต่อได้คือประมาณ 4-6 สัปดาห์ แต่หากมารดาให้นมลูกอย่างสม่ำเสมอ การตกไข่และมีประจำเดือนจะนานกว่านี้ ขึ้นกับระยะเวลาที่ให้นมบุตรด้วยว่านานเท่าใด โดยส่วนใหญ่จะนานกว่า 20 สัปดาห์กว่าจะมีประจำเดือนและเกิดการตกไข่ขึ้น บางรายอาจนานเป็นปีได้ค่ะ ดังนั้นการที่ ยังให้นมลูกอยู่ทุกวัน การที่ประจำเดือนยังไม่มา จึงไม่ถือว่าผิดปกติค่ะสำหรับอาการตกขาว หากยังไม่มีกลิ่นเหม็นผิดปกติ ไม่มีแสบหรือคันช่องคลอด ไม่มีปวดท้องน้อย ก็ถือว่าเป็นตกขาวที่ปกติ ปริมาณอาจมากน้อยขึ้นอยู่กับการเปลี่ยนแปลงของฮอร์โมนค่ะส่วนปัสสาวะ หากไม่มีอาการปัสสาวะแสบขัด ไม่มีอาการเจ็บหรือแสบขณะปัสสาวะ ปัสสาวะไม่มีเลือดปน ปัสสาวะไม่ขุ่น ก็ไม่ถือว่าผิดปกติ การมีกลิ่นในปัสสาวะ อาจเกิดจาการทานอาหารหรือเครื่องดื่มบางชนิดที่มีกลิ่นรุนแรงได้ค่ะ แต่หากมีอาการดังกล่าวร่วมด้วย แสดงว่าอาจเกิดการติดเชื้อทางเดินปัสสาวะขึ้นค่ะ ซึ่งในกรณีนี้ควรดื่มน้าเปล่ามากๆ และไม่กลั้นปัสสาวะ หากอาการไม่ดีขึ้น ควรไปพบแพทย์เพื่อรักษาค่ะ